ΓΡΑΠΤΗ ΕΡΩΤΗΣΗ E-3569/98

υποβολή: Manuel Escolá Hernando (ARE) προς την Επιτροπή

(1 Δεκεμβρίου 1998)

Θέμα: Η εγκατάλειψη της υπαίθρου

Η εγκατάλειψη της υπαίθρου σε μεγάλες περιοχές της Αυτόνομης Κοινότητας της Αραγωνίας είχε ως αποτέλεσμα την πλήρη εγκατάλειψη περισσότερων από 100 χωριών κατά τις τελευταίες δεκαετίες. Πολλοί από τους πρώην κατοίκους των χωριών αυτών μετανάστευσαν στις πόλεις λόγω της ανυπαρξίας οικονομικών προοπτικών στους τόπους καταγωγής τους, άλλοι υπεχρεώθησαν να εγκαταλείψουν τα σπίτια τους λόγω των απαλλοτριώσεων για την εκτέλεση αρδευτικών και άλλων έργων.

Σήμερα, οι νέες πηγές εσόδων που συνδέονται με τον αγροτικό τουρισμό, τις διακοπές ή την επίδοση σε περιπετειώδη αθλήματα και τον πολλαπλασιασμό των εξοχικών κατοικιών, επέτρεψαν σε ορισμένα από τα χωριά αυτά να κατοικηθούν εκ νέου. Πράγματι, ήδη βρίσκονται σε εξέλιξη έξι προγράμματα στα Πυρηναία της Αραγωγίας, τα οποία προωθούνται από κοινωνικούς φορείς ή από πρώην κατοίκους ορισμένων από τα απαλλοτριωθέντα αυτά χωριά, οι οποίοι ζήτησαν να επιστρέψουν στις παλιές τους κατοικίες, τα οποία αποδεικνύουν τη βιωσιμότητα των λύσεων αυτών.

Παρά ταύτα, στις περισσότερες περιπτώσεις, η έλλειψη βασικής υποδομής στα εν λόγω χωριά, όπως επάρκεια πόσιμου ύδατος, ηλετρισμού, προσβάσεων, αποχετεύσεων, κ. λπ. δυσχεραίνει την υλοποίηση των προγραμμάτων αποκατάστασής τους.

Λαμβάνοντας υπόψη τον ρόλο της χωροταξίας, της εγκατάστασης πληθυσμών σε υποβαθμισμένες περιοχές, της δημιουργίας απασχόλησης, πλούτου και προστασίας του περιβάλλοντος που ενυπάρχει σε αυτού του είδους τις προτάσεις, θεωρεί η Επιτροπή σκόπιμο να ενισχύσει αυτού του είδους τις κοινωνικές πρωτοβουλίες λαμβάνοντας υπόψη τα πλεονεκτήματα που μπορούν να έχουν για όλους;

Ενισχύει σήμερα κάποια από τις πρωτοβουλίες αυτές;

Απάντηση του κ. Fischler εξ ονόματος της Επιτροπής

(18 Ιανουαρίου 1999)

Η ανανέωση των υποδομών των εγκαταλελειμμένων χωριών θα μπορούσε να συγχρηματοδοτηθεί από τα Διαρθρωτικά Ταμεία και κυρίως από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - τμήμα Προσανατολισμού στο πλαίσιο του κανονισμού του Συμβουλίου αριθ. 2085/93(1), άρθρο 5 παράγραφος γ). Εντούτοις, θα πρέπει να φανεί η αξία των επενδύσεων αυτών για την αγροτική ανάπτυξη της περιοχής, η σχέση δαπάνης αποτελεσματικότητας σε σχέση με τους στόχους που προβλέπονται στο ενιαίο έγγραφο προγραμματισμού (DOCUP) και η βιωσιμότητά της και η συμμετοχή της στη δημιουργία θέσεων απασχόλησης. Η αποκατάσταση των χωριών στοχεύει στην ανάπτυξη της επικράτειας, τη βελτίωση των όρων κατοικίας και της ποιότητας ζωής των κατοίκων της. Αυτό δεν αποκλείει στο πλαίσιο του συνολικού έργου, ότι δεύτερες κατοικίες ή άλλες δραστηριότητες θα μπορέσουν να επωφεληθούν έμμεσα από τη βελτίωση των υποδομών.

Τα Διαρθρωτικά Ταμεία συγχρηματοδοτούν, στο πλαίσιο του DOCUP (ενιαίο έγγραφο προγραμματισμού) στην περιοχή της Αραγκώνας έργα αποκατάστασης και ανάπτυξης των χωριών. Η επιλογή των έργων πραγματοποιείται από τις εθνικές, περιφερειακές και τοπικές διοικητικές αρχές οι οποίοι συγχρηματοδοτούν το μέτρο αυτό σύμφωνα με τις προτεραιότητες που αναφέρονται στο DOCUP.

Επομένως, ανήκει στην αρμοδιότητα των αρχών αυτών η επιλογή των έργων που ενδιαφέρουν περισσότερο, μεταξύ των οποίων δεν αποκλείεται, εκ των προτέρων, η αποκατάσταση των εγκαταλελειμμένων χωριών.

(1) ΕΕ L 193 της 31.7.1993.